送僧人入石霜
作者：貫休
朝代：唐

paragraphs: 舉世祗堪吁，空知與道俱。
論心齊至聖，對鏡破凡夫。
業王如雲合，頭低似箭驅。
三清徒妄想，千載亦須臾。
唯我流陽叟，深雲領毳徒。
盡騎香白象，皆握月明珠。
寂寞排松榻，斕斑半雪鬚。
苔侵長者論，嵐蝕祖師圖。
翠巘金鐘曉，香林寶月孤。
兟兟齊白趾，赫赫共洪爐。
山色鋤難盡，松根踏欲無。
難評傳的的，須到不區區。
撩舍新羅瘦，爐煙榾柮粗。
燒畬平虎窟，分瀑入香廚。
師去情何切，人間事莫拘。
穿林宿古冢，踏葉揭空盂。
無事終無事，令枯便合枯他年相覓在，亦不是生蘇。